Tilt

Tilt on suomalainen video- ja tietokonepeleistä kertova televisio-ohjelma ja verkkosivusto. Ohjelmaa esitettiin useilla eri nimillä ja konsepteilla lähes jokaisella Suomen kaupallisella TV-kanavalla 25 vuoden taipaleensa aikana. Tiltin ohjelmassa nähtiin arvosteluja ja ennakoita peleistä ja pelaamiseen liittyvistä laitteista, pelintekijöiden haastatteluja ja alaan liittyviä uutisia. Ohjelmaa tuotti helsinkiläinen Intervisio Oy. Ohjelman esitys päättyi vuonna 2022.
Televisio-ohjelman historia.
MTV3-kanavalla vuosina 1994–1997 esitetyn Game Over-sarjan jälkeen Tilt! alkoi näkymään syyskuussa 1997 MTV3-kanavalla. Peliohjelman ensimmäisenä juontajana toimi Jaana Pelkonen, joka sai pestin koekuvauksien kautta. Kyseessä oli tuolloin 20-vuotiaan Pelkosen ensimmäinen TV-juontotyö. Ohjelman sisältöön kuului pelialan uutiset ja uutuuspelien arvostelut. Ensimmäisinä, ja lopulta myös viimeisinä vuosina ohjelmassa oli mukana julkisuudesta tuttuja vieraita, jotka pelasivat pelejä haastattelujen lomassa. Aluksi mukana oli myös Retrosedän osuus, jossa kerrottiin vanhemmista pelikonsoleista. Nämä osuudet olivat poistuneet jo vuonna 1999, jotta tilaa saatiin enemmän peliarvosteluille ja -uutisille.
Vuonna 1999 ohjelma siirtyi Neloselle yhden tuotantokauden ajaksi, minkä jälkeen se palasi takaisin MTV3:lle. Päälähetys esitettiin lauantaisin keskipäivän aikaan ja uusinta lähetettiin keskiviikkoiltaisin. Vuonna 2002 Tilt! muuttui Tilt.tv:ksi, joka oli samalla ohjelman uusi verkko-osoite. Samalla Tilt sai uuden logon, joka on ollut käytössä siitä asti vain pienin muutoksin.
Ohjelman juontaja Jaana Pelkonen ilmoitti joulukuussa 2004 lopettavansa ohjelman juontamisen keväällä 2005 kahdeksan vuoden jälkeen. Pitkän Tilt-juontouran ansiosta ja sen ohessa Pelkosella oli ollut myös muita TV-juontopestejä MTV3:lla, ja hänestä oli tänä aikana ehtinyt tulla koko Suomen tuntema.
Vuonna 2005 ohjelma siirtyi MTV3:lta Subtv:lle, mutta uusinnat säilyivät MTV3:lla.
Uusi juontaja ja Pelkosen seuraaja valittiin puoli vuotta kestäneen TiltGirl-kilpailun kautta, johon kuului kiertue Suomen eri kaupungeissa ehdokkaiden etsimiseksi. Kilpailun finalisteista voittajaksi valittiin 22-vuotias Anna-Maija Jalkanen. Jalkanen juonsi ohjelmaa kaksi vuotta. Hänen jälkeensä ohjelmaa juonsi muusikko Kristiina Wheeler, joka oli aiemmin työskennellyt Tilt-pelikaupassa.
17. lokakuuta 2011 ohjelma siirtyi Jimille, ja uutena juontajana nähtiin Miss Suomi -kisoihin osallistunut Anni Uusivirta. Viimeinen jakso Jimillä esitettiin 20. huhtikuuta 2013.
Syksyllä 2013 Pop Media osti Tiltin verkkojulkaisun Intervisiolta. Kauppa koski ainoastaan digiliiketoimintaa, ja Intervisio jatkoi Tilt-ohjelman tuottamista.
Tilt siirtyi FOXille 12. lokakuuta 2013, ja ohjelman juontajaksi valikoitui hakuvideoiden kautta 28-vuotias media-alalla työskennellyt Martina Kuitto. Hänen apulaisjuontajaksi valittiin 25-vuotias Simo Kurki. Tekijäryhmään tuli mukaan myös yksi Suomen arvostetuimmista pelitoimittajista, Thomas Puha. Pääohjelman lisäksi alettiin tehdä myös viisiminuuttista Tilt Kids -ohjelmaa, jossa käsiteltiin lapsille suunnattuja pelejä. Tilt Kidsiä tehtiin kuitenkin vain yksi kausi, ja se päättyi keväällä 2014.
Kuitto jatkoi juontotöitä yksin Tiltin siirryttyä Kutoselle helmikuussa 2015. Uusintalähetyksiä näytettiin myös TV5:llä. Peliarvosteluissa oli edelleen mukana sama peliarvostelija, joka oli jo 1990-luvun puolivälin aikoihin mukana MTV3-verkossa esitetyssä internetin nousukautta ennakoineessa "Verkossa"-tietokoneohjelmassa. Kuitto jätti Tiltin keväällä 2016. Saman vuoden syksyllä ohjelma palasi ruutuun, ja juontajaksi yleni entinen apulaisjuontaja Simo Kurki. Tiltin sisältö muuttui kuitenkin paljon. Ohjelmaan otettiin jälleen julkisuudesta tuttuja vieraita, joiden kanssa pelattiin virtuaalipelejä ja pidettiin hauskaa. Kurki esitteli uusia pelejä striimauksesta tutulla tyylillä. Keväällä 2017 ohjelman nimi muuttui uudistunutta sisältöä kuvaavammaksi Tilt Pelishow’ksi. 
Syksyllä 2017 ohjelma siirtyi esitettäväksi takaisin Subille, ja nimeksi muuttui Tilt 2.0. Ohjelman uusina juontajina aloittivat Miss Suomi Sara Chafak ja fitness-urheilija Linda Manuella. Vuonna 2018 ohjelman konsepti muuttui jälleen. Nyt uusi ohjelma oli Tilt Esports, jota tehtiin viisi tuotantokautta. Manuella jatkoi ohjelman juontamista yksin. Tilt Esportsissa keskityttiin nimenmukaisesti e-urheiluun, ja ohjelman kestoaika lyheni alle viiteen minuuttiin. Ohjelman esitys loppui vuonna 2022, jonka jälkeen "Tilt"-peliohjelmaa ei ole esitetty televisiossa enää missään muodossa.
Verkkosivusto.
Tilt on televisio-ohjelman lisäksi suosittu verkkoportaali. Sivustolla voi muun muassa katsoa Tilt-jaksoja, kirjoittaa blogia, keskustella foorumeilla ja lukea arvosteluja. Sivustolta löytyy myös ilmaisia verkkopelejä. Vuoden 2022 jälkeen Tilt on toiminut ainoastaan verkkosivustona TV-ohjelman loputtua.
Sivuston aiemmat osoitteet olivat mtv3.fi/tilt ja tilt.tv. Nykyisin sen osoite on tilt.fi.
Muuta.
2000-luvulla Tiltistä alkoi muodostua monimediallinen. Televisio-ohjelman ja verkkosivujen lisäksi Tilt.tv tarjosi mobiilipalveluita ja järjesti tapahtumia. Helmikuussa 2004 Yhtyneet Kuvalehdet Oy alkoi julkaista "Tilt"-aikakauslehteä, jonka julkaisu lopetettiin kuitenkin jo seuraavana vuonna huonon menestyksen takia. Syyskuussa 2005 Tilt lanseerasi oman pelikauppaketjunsa, Tilt - Pelaajan pelikauppa. Ketju lopetti vuoden 2010 aikoihin. 2010-luvulla julkaistiin myös ilmaista "Tilt Pelaa!" -lehteä.